b'\n_START_ARTICLE_\nOttolainen arkkitehtuuri\n_START_PARAGRAPH_\nOttolainen arkkitehtuuri on saksilaisten Otto-keisareiden (962\xe2\x80\x931002) aikana vallinnut arkkitehtuurin tyylisuunta, jonka keskusaluetta oli l\xc3\xa4ntinen Saksa. Ottolainen tyyli oli karolingisen ja romaanisen tyylin v\xc3\xa4linen siirtym\xc3\xa4vaihe._NEWLINE_Ottolaiseen arkkitehtuuriin kuuluvat olennaisena osana vaikuttavat l\xc3\xa4nsik\xc3\xb6t niiden karolingisen alkuper\xc3\xa4n takia. Esimerkiksi Otto I:n nuorimman veljen arkkipiispa Brunon vuonna 980 K\xc3\xb6lniin rakennuttama St. Pantaleonin luostarikirkko sek\xc3\xa4 piispa Bernwardin suunnittelema Hildesheimin Mikaelinkirkko noudattavat pohjakaavaltaan t\xc3\xa4t\xc3\xa4 perinnett\xc3\xa4. N\xc3\xa4iden ottolaisten kirkkojen pohjakaavoissa yht\xc3\xa4 suuriin matemaattisiin neli\xc3\xb6ihin pohjautuva j\xc3\xa4rjestelm\xc3\xa4 yhdist\xc3\xa4\xc3\xa4 rakennuksen eri osia: esimerkiksi keskilaiva muodostuu kolmesta neli\xc3\xb6st\xc3\xa4, joiden kulmissa on pilarit ja v\xc3\xa4liss\xc3\xa4 pylv\xc3\xa4\xc3\xa4t, joita yhdist\xc3\xa4v\xc3\xa4t arkadikaaret, kun taas varhaiskristillisess\xc3\xa4 taiteessa keskilaivaa reunustivat monotoniset pylv\xc3\xa4srivist\xc3\xb6t._NEWLINE_Mikaelinkirkko on monissa kohdin koristeltu korkeilla reliefeill\xc3\xa4. Muun muassa yht\xc3\xa4 pylv\xc3\xa4ist\xc3\xa4 kiert\xc3\xa4\xc3\xa4 spiraalina reliefinauha, jossa on kuvia Kristuksen el\xc3\xa4m\xc3\xa4st\xc3\xa4 ja jonka tekij\xc3\xa4\xc3\xa4 ovat ilmeisesti innoittaneet Roomassa sijaitsevat Trajanuksen ja Marcus Aureliuksen pylv\xc3\xa4\xc3\xa4t. My\xc3\xb6s pronssisissa ovissa on reliefej\xc3\xa4, joissa on kohtauksia Vanhasta ja Uudesta testamentista. Ottolaisena aikana t\xc3\xa4llaiset aiheet oli esitetty hyvin ihmisl\xc3\xa4heisesti ja dramaattisesti, eik\xc3\xa4 alastomien vartaloiden kuvaus ole en\xc3\xa4\xc3\xa4 yhteydess\xc3\xa4 klassisen tradition herooisuuteen vaan pyrkii k\xc3\xb6mpelyydell\xc3\xa4\xc3\xa4n ennemminkin korostamaan hengen haurautta.'